**Gwers 5**

**Y Canwriad Pryderus**

**Gweddi**

Trugarha wrthym, Arglwydd, wrth i ni agosáu atat i ddarllen dy Air, a myfyrio ar dy eiriau. Molwn di am dy raslonrwydd a’th amynedd, a diolchwn dy fod yn estyn tuag at bawb, beth bynnag eu hiaith a’u cefndir. Agor ein calon o’r newydd wrth i ni dreulio’r amser hwn yn dy gwmni. Amen.

**Darlleniad**

Luc 7:1–10

**Cyflwyniad**

Wedi i Iesu gyflwyno’r negeseuon a elwir yn bregeth ar y Gwastatir, ceir hanes amdano yn mynd i Gapernaum, a chanwriad yn dod ar ei ofyn. Pryder y canwriad oedd fod ei was yn glaf ac ar fin marw, ac mae’n anfon henuriad i ofyn am gymorth Iesu, gan gredu y gallai Iesu achub ei was. Mae’n hanesyn rhyfedd, a’r canwriad yn wahanol i’n syniad arferol ni o agwedd dyn a chanddo gant o filwyr yn atebol iddo.

Mae’n cydnabod ei annheilyngdod ei hun, yn credu bod gan Iesu’r modd i wella’r claf a gwneud hynny o bellter. Elfen arall yn adroddiad Luc yw fod yr henuriaid yn gwybod am haelioni’r canwriad ac yn pwyso ar Iesu i weithredu gan fod yn canwriad yn ddyn hael ac wedi helpu i dalu am adeiladu’r synagog leol.

Byddai Luc am ddangos fod y gweision sifil lleol a milwr profiadol yn cydnabod gallu a graslonrwydd Iesu. Wrth i Luc ryddhau ei draethawd i’r eglwys hanner can mlynedd wedi croeshoelio Iesu, roedd yn daer i ddangos bod angen i’r Eglwys Fore werthfawrogi bod i’r Efengyl ei hapêl fyd-eang. Er bod gan byddin Rhufain enw drwg fel grym y dwrn haearn, roedd rhai o’i plith â chalon dyner a gwerthfawrogiad o ffydd.

**Myfyrdod**

Dywedir gan Polybius, hanesydd Groegaidd a anwyd yn 200 OC ac sy’n ffynhonnell ddibynadwy, fod y canwriaid yn ddynion a benodid am eu nodweddion meddylgar a chyfrifol, ac nid ar sail dewrder gwyllt. Pa ryfedd fod y cyfeiriadau at ganwriaid yn y Testament Newydd yn sôn amdanynt fel pobl i’w canmol a’u gwerthfawrogi? Enwir Cornelius fel y cyntaf a gafodd dröedigaeth yn Actau 10, a bod y canwriad wrth y groes wedi nodi bod Iesu yn ‘ŵr cyfiawn’. Dywedir na ddylid barnu llyfr wrth edrychiad ei siaced lwch, ac na ddylid barnu pobl wrth edrych ar y ddelwedd allanol yn unig. Cofiwn yr adnod sy’n dweud: ‘wrth eu ffrwythau yr adnabuwch hwynt’.

Byddai Luc wedi manteisio ar yr hanes hwn i ddangos bod y canwriad, yr henuriaid ac Iesu wedi gweld gwerth yn y gwas (caethwas, mwy na thebyg). Mewn oes a welodd gymaint o gaethweision yn eu hardaloedd, yr haen isaf yn y cymunedau hynny, nodir bod gwerth ym mhob person, nid gwerth masnachol ond yr hyn sy’n urddas dynol. Pwy ŵyr faint o gaethweision sydd yn bod ar unrhyw adeg, a hynny ym mhob gwlad? Mae’r hanes hwn yn gosod y canwriad mewn golau da, ac yn cynnig esiampl i bawb sydd mewn awdurdod dros bobl eraill mor bwysig yw arfer parch a gofal dros y sawl sy’n gweithio iddynt. Bydd y wasg yn ddigon parod i ddwyn sylw at amharch ar lwyfannau cenedlaethol, ond gwelwn amharch yn y modd nad ydym yn cydnabod cri’r anghenus yn ein cymunedau. Pan fydd pobl yn cael eu trin fel anifeiliaid neu fel ystadegau yn unig, mae gormes yn bwrw hadau casineb a thrais. Pan fydd cariad a pharch yn ymddangos tuag at bawb, yna bydd gwarineb yn blodeuo o’r newydd.

**Gweddi**

Dduw pob cariad, helpa ni i weld gwerth ym mhawb a gwared ni rhag amharchu unrhyw berson, beth bynnag eu hoed, eu cefndir, eu crefydd neu eu gwaith: ‘Rho i mi weld pob mab i ti / yn frawd i mi, O Dduw’.

Amen.

*Trafod ac ymateb*

* Roedd y canwriad hwn, er ei wisg a’i safle, yn ddyn trugarog ac wedi gwneud llawer o bethau da. Pa mor barod ydym i farnu pobl yn ôl eu proffesiwn a’u gwisg?
* Ai am yr un rheswm ag a rydd yr henuriaid Iddewig (adnod 5) y mae Iesu yn ufuddhau i’r alwad?
* Gyda chaethwasanaeth heddiw yn dal i effeithio ar dros 27 miliwn o bobl sy’n cael eu prynu, eu gwerthu a’u masnachu o gwmpas y byd, pa bethau yr ydym ni’n eu gwneud, fel y canwriad, i bledio’u hachos, i ofalu a thrugarhau wrthynt.
* Gyda golwg ar y mudiad Black Lives Matters, pa bethau allwn ni eu gwneud i glywed stori rhai sy’n cael eu heffeithio gan anghyfartaledd, i herio ein rhagfarn ein hunain ac i osod gwerth ar fywydau pawb fel a wnaed yn yr hanes hwn?
* Adnoddau defnyddiol: ceir llawer o lyfrau ac adnoddau i’n herio a’n dysgu am hiliaeth. Dyma ddolen i un ohonynt: https://www.theguardian.com/books/2019/oct/11/how-to-be-an-antiracist-by-ibram-x-kendi-review